Aage Hansen

Aage Hansen (født 13. april 1935) er en norsk motorsportutøver. Han har kjørt speedway i en årrekke med stor suksess nasjonalt og internasjonalt. Han har kjørt for NMK Romerike, NMK Oslo i Norge og Ipswich Witches i Storbritannia. Han er i dag æresmedlem i Oslo Motorsportklubb (tidl. NMK Oslo).

Aage Hansen er norgesmester syv ganger. Han er nordisk mester to ganger, én gang individuelt og én gang for lag sammen med Sverre Harrfeldt. I 1957 deltok han i VM-finalen på Wembley og endte på tiendeplass.

Aage Hansen kjørte profesjonelt for Ipswich Witches på 1950 tallet. Han ble lagets toppscorer fra første kveld.

Aage Hansen ble autorisert motorsykkelmekaniker og hadde sitt verksted i St. Halvardsgate i Oslo. Han fungerte som teknisk rådgiver for Suzuki-fabrikken i Japan via importøren Erling Sande AS. Oppdragene var å kalibrere prototyp motorsykler etter det nordiske klimaet, samt å kurse importører og verksteder i Norden. Han jobbet også opp mot BMW- og Vespa-fabrikkene i en periode. Han bygget den første norske sivile motorsykkelen med kamera og videoopptak for utrykningspolitet.

Mesterskapstitler 
 1956 Norgesmester
 1957 Norgesmester
 1957 Nordisk mester
 1958 Norgesmester
 1959 Norgesmester
 1960 Norgesmester
 1961 Norgesmester
 1963 Norgesmester
 1966 Nordisk lagmester (m/ Sverre Harrfeldt)

Referanser

Eksterne lenker 
 
 SpeedwayPlus - Aage Hansen
 Om Aage Hansen i Store norske leksikon

Norske motorsyklister‎
Norgesmestere i speedway
Nordiske mestere